2กองทุนทิสโก้ลงทุนระยะสั้นรอดอกเบี้ยขึ้น
บลจ.ทิสโก้ ชู 2 กองทุนตราสารหนี้สั้น ลงทุนทั้งใน-ปตท. รอดอกเบี้ยขยับ
8 พ.ค. 2555

บลจ.ทิสโก้ ชู 2 กองทุนตราสารหนี้สั้น ลงทุนทั้งใน-ปตท. รอดอกเบี้ยขยับ
นายธีรนาถ รุจิเมธาภาส กรรมการผู้จัดการ บริษัทหลักทรัพย์จัดการกองทุน (บลจ.) ทิสโก้ เปิดเผยว่า บริษัทเปิดขาย 2 กองทุนใหม่ ได้แก่ กองทุนเปิดทิสโก้ ตราสารหนี้เพิ่มค่า 1Y1F มูลค่าโครงการ 2,000 ล้านบาท และกองทุนเปิดทิสโก้ ตราสารหนี้คืนกำไร 3M3 มูลค่าโครงการ 1,000 ล้านบาท เสนอขายครั้งแรกพร้อมกันตั้งแต่วันที่ 8-14 พ.ค. 2555
กองทุนเปิดทิสโก้ ตราสารหนี้เพิ่มค่า 1Y1F อายุประมาณ 1 ปี ลงทุนในตราสารหนี้ต่างประเทศไม่ต่ำกว่า 80% ของมูลค่าสินทรัพย์สุทธิของกองทุน เช่น เงินฝากและตราสารหนี้ที่ออกโดยสถาบันการเงินของประเทศสหรัฐอาหรับเอมิเรตส์ บราซิล และจีน
สำหรับกองทุนเปิดทิสโก้ ตราสารหนี้คืนกำไร 3M3 อาจพิจารณาลงทุนตราสารหนี้ในต่างประเทศได้ไม่เกิน 79% ของมูลค่าสินทรัพย์สุทธิของกองทุน เหมาะกับผู้ที่ต้องการลงทุนในระยะสั้นแต่ได้รับผลตอบแทนดีกว่าเงินฝาก โดยทั้งสองกองทุนจะป้องกันความเสี่ยงอัตราแลกเปลี่ยนทั้งจำนวน
ด้าน TISCO Wealth มองว่า คณะกรรมการนโยบายการเงิน (กนง.) จะคงอัตราดอกเบี้ยไว้ที่ 3% ไปถึงสิ้นปี 2555 แต่ก็มีความเป็นไปได้ที่จะปรับขึ้นดอกเบี้ยในไตรมาสสุดท้ายของปี 2555 กรณีที่อัตราเงินเฟ้อเร่งตัวขึ้นจากแรงกดดันด้านราคาน้ำมัน ซึ่งได้รับผลกระทบมาจากความตึงเครียดในตะวันออกกลาง ดังนั้นทั้งสองกองทุนสามารถตอบโจทย์การลงทุนได้ เพราะลงทุนสั้น สั้นไม่เกิน 1 ปี เพื่อให้สอดรับกับแนวโน้มของดอกเบี้ย ที่อาจปรับตัวเพิ่มขึ้นได้ในช่วงปีหน้า